Tiffany_&_Co.
Պատմություն
1837 թվականի սեպտեմբերի 14-ին Լյուիս Թիֆանին և Ջոն Յանգը բացել են իրենց առաջին խանութը Նյու Յորքի կենտրոնում, Բրոդվեյում` անվանելով այն «Tiffany & Young»: Նախ դա գրասենյակային ապրանքների և արդուզարդերի խանութ էր։ Առաջին օրը վաճառքի հասույթը կազմել է 4.98 դոլար ։ 1841 թվականին գործընկերներին միանում է ևս մեկ մարդ` Ջեյ Էլ Էլիսը (J. L. Ellis), ինչից հետո բրենդն ստանում է նորացված` «Tiffany, Young & Ellis» անվանումը։ Արտադրվող տեսականու մեջ կային արծաթե իրեր` ներառյալ արժաթե սպասք ու ժամացույցներ։ Ի տարբերություն 1830-ականների խանութների մեծ մասին, Թիֆանին հստակորեն նշում էր ապրանքի գները` կանխելով որևէ սակարկում։ Դրանից բացի, չնայած ժամանակի սոցիալական սովորույթներին` կազմակերպությունն ընդունում էր միայն կանխիկ վճարումներ` հրաժարվելով ապառիկով աշխատելուց ։ 1842 թվականին «Tiffany, Young & Ellis» սկսում է ոսկե իրերի վաճառք Եվրոպայից ։ Երեք տարի անց ոսկերչական տունը թողարկում է առաջին ֆիրմային կատալոգը, որը հայտնի է «Կապույտ գիրք» (Blue Book) անունով ։ Դրանից հետո նման կատալոգների թողարկումն ավանդական է դարձել, և դրանք տպագրվում են մինչև այսօր։ 1851 թվականին Tiffany & Co-ն դառնում է առաջին ամերիկյան ընկերությունը, որը սահմանում է արծաթի 925/1000 ստանդարտներ, որոնք արդյունքում ընդունում է նաև ԱՄՆ-ն։ Այդ արծաթը մինչև այսօր օգտագործվում է Թիֆանիի արտադրանքում ։ 1853 թվականին Չարլզ Թիֆանին գնում է իր գործընկերների մասնաբաժինն ու շեշտը դնում է ոսկերչական արտադրանքի վրա։ Այդ ժամանակ կազմակերպության անվանումը կրճատվում է` դառնալով Tiffany & Co.: Բրոդվեյ 550 հասցեում գտնվող շենքի դիմաց տեղադրվում է 9 ոտնաչափ երկարությամբ ժամացույց, որին պահում է Ատլասը ։ 1861 թվականին ընկերությունն արժանացել է Աբրահամ Լինքոլնի երդմնակալության արարողությանը մասնակցելու պատվին։ Այդ առթիվ Թիֆանի ընկերությունը պատրաստում է արարողության ժամանակ օգտագործվող սափոր, ինչպես նաև` անձամբ նախագահի պատվերով նրա կնոջ` Մերի Թոդ Լինքոլնի համար պատրաստում է զարդերի հավաքածու` մանր մարգարիտից ։ Մեկ տարի անց ԱՄՆ-ում սկսվում է քաղաքացիական պատերազմ։ Ռազմական գործողությունների ժամանակ ընկերությունը Հյուսիսի բանակին մատակարարում էր զենք, դեղորայք ու վիրաբուժական պարագաներ։ Ավելի ուշ Tiffany & Co. ընկերության դիզայներները ԱՄՆ բանակի բարձր պաշտոնյաների համար ստեղծում են հանդիսավոր դաշույններ ։ 1867 թվականին Tiffany & Co.-ն դառնում է առաջին ամերիկյան կազմակերպությունը, որը Փարիզի համաշխարհային ցուցադրությունում պարգև է ստանում արծաթե արտադրանքի բարձր որակի համար։ 1870 թվականին Tiffany & Co.-ն նոր շինություն է կառուցում Մանհեթենի Յունիոն Սքուեր 15 հասցեում։ 500000 դոլար արժողությամբ շինարարությունը պատկանում էր Ջոն Քելումին։ New York Times ամսագրում խանութը կոչվել է «Գանձերի պալատ»։ Tiffany & Co կազմակերպությունն այս շենքում է գտնվել մինչև 1906 թվականը ։ 1876 թվականին Ֆիլադելֆիայի Կենտրոնական ցուցահանդեսում Tiffany & Co.-ն ոսկե մեդալ է ստանում արծաթե սպասքի և հատուկ մրցանակ` ոսկերչական արտադրանքի համար։ Այս ցուցահանդեսի պղնձե և արծաթե սափորները կարելի է գտնել Բոստոնի Գեղարվեստի թանգարանում ։ 1877 թվականին որպես Նյու Յորք Յանկիսի տարբերանշան հայտնի նշանը փորագրվել է Tiffany & Co.-ի Պատվավոր մեդալի վրա, իսկ Յանկիսը տարբերանշանը վերցրել է միայն 1909 թվականին։ 1878 թվականին Թիֆանին Փարիզի ցուցահանդեսում ոսկե մեդալ ու գրան-պրի է ստանում ոսկերչական արտադրանքի համար, ինչը դրական ազդեցություն է ունենում բրենդի ճանաչելիության վրա։ 1878 թվականին Չարլզ Լյուիս Թիֆանին 18000 ԱՄՆ դոլարով գնել է 287 կարատանոց դեղին ադամանդ։ Մշակումից հետո հանքաքարի քաշը նվազել է` դառնալով 128.54 կարատ, իսկ քարն ուներ 90 անկյուն, ինչը 30 անգամ ավելի էր, քան այդ ժամանակվա ադամանդների ընդունված եզրերի թիվը։ Այս ադամանդը հայտնի է դարձել «Թիֆանիի ադամանդ» անունով, որն աշխարհի ամենահայտնի ու ամենամեծ ադամանդներից մեկն է։ Այն երբևէ վաճառքի չի հանվել և այժմ էլ պատկանում է է Թիֆանի ընկերությանը ։ Նույն տարում Փարիզի 1878 թվականի Համաշխարհային ցուցադրության ժամանակ ընկերությունը գրան-պրի է ստացել արծաթե սպասքի և ոսկե մեդալ` ոսկերչական արտադրանքի համար։ Չարլզ Թիֆանին դասընթացներ է կազմակերպել արհեստավորների ու դիզայներների համար ։ Մեկ տարի անց ընկերությանն է միացել թանկարժեք քարերի այդ ժամանակվա ամենահայտնի գնահատող Ջորջ Ֆրեդերիկ Կունցը։ 1885 թվականին կազմակերպությունը վերանայում է ԱՄՆ-ի զինանշանն այն բանից հետո, երբ ԱՄՆ պետքարտուղարը դրա մեջ մի քանի սխալներ է նշում. նախ, արծիվը պահում է սխալ քանակով նետեր, և երկրորդ, սխալ էր նետերը բռնելու ձևը։ Tiffany & Co.-ն ուղղում է երկու սխալները, ինչից հետո զինանշանը հաստատվում է. այն կարելի է տեսնել ամերիկյան 1 դոլարանոց թղթադրամի վրա ։ 1886 թվականին Թիֆանի ընկերությունը մշակում է ԱՄՆ-ում Ազատության արձանի բացման արարողության հրավիրատոմսերի դիզայնը ։ 1887 թվականին Թիֆանին ձեռք է բերում Ֆրանսիական արքայական պալատի մի քանի յուրահատուկ զարդեր, ինչը հետաքրքրում է հանրությանն ու ամրապնդում է բրենդի ու որակյալ ադամանդների կապը ։ 1902 թվականին, Չարլզ Լյուիս Թիֆանիի մահից հետո նրա որդին, Լուիս Քոմֆորթ Թիֆանին դառնում է կազմակերպության դիզայնի գծով առաջին տնօրենը ։ 1889 թվանականին Փարիզի Համաշխարհային ցուցահանդեսում կազմակերպությունն ստանում է գրան-պրի մրցանակ արծաթե սպասքի համար և երեք ոսկե մեդալ` ոսկյա զարդերի, կաշվե իրերի և գրասենյակային ապրանքի համար ։ 4 տարի անց, 1893 թվականին, Չիկագոյի համաշխարհային ցուցահանդեսում Tiffany & Co.-ն ստանում է ռեկորդային թվով` 56 մեդալ ։ 1900 թվականին Փարիզում կայացած Համաշխարհային ցուցահանդեսում Tiffany & Co.-ն գրան-պրի մրցանակ է ստանում ոսկերչական իրերի, արծաթե սպասքի, կաշվե իրերի և ներկայացված ամերիկյան թանկարժեք քարերի համար։ Դրանից բացի, ընկերությունը ստանում է երեք ոսկե մեդալ տպագրական թղթի և գրասենյակային ապրանքի, ինչպես նաև` երկու արծաթե մեդալ` դամասկինաժի և որսորդական պարագաների համար։ Ի հավելումն այս հաղթանակներին, կազմակերպության աշխատակիցներն ստացել են 7 ոսկե, 8 արծաթե և 2 պղնձե մեդալ ։ 1901 թվականին Tiffany & Co-ն Համաամերիկյան ցուցահանդեսում ստանում է 8 ոսկե մեդալ ։ Մեկ տարի անց Ջորջ Ֆրեդերիկ Կունցը նոր թանկարժեք քար է հայտնաբերում, որն արդյունքում կոչվում է իր անունով` կունցիտ ։ 1904 թվականին Սենթ-Լուիսում կայացած համաշխարհային ցուցահանդեսում կազմակերպությունը կրկին գրան-պրի մրցանակ է ստանում։ Ցուցահանդեսում առաջին անգամ ներկայացված էին Լուիս Քոմֆորթ Թիֆանիի կողմից պատրաստված ոսկերչական իրեր։ Մեկ տարի անց կազմակերպությունը տեղափոխվում է Նյու Յորք քաղաքի 37 փողոց։ Շինության ձևակերպմամբ զբաղվում է Մըքքիմ Միդ ըն Ուայթը։ 1907 թվականին Tiffany & Co կազմակերպությունը մասնակցում է թանկարժեք քարերի քաշի ստանդարտի ստեծմանը, այդպես ծնվում է բոլորին հայտնի կարատը, իսկ 1926 թվականին ԱՄՆ կառավարությունը կազմակերպության պլատինի 900 մաքրությունը ստանդարտ է սահմանում որպես թանկարժեք մետաղ օգտագործվող պլատինի համար ։ 1919 թվականին կազմակերպությունը վերանայում է ԱՄՆ Ռազմածովային նավատորմի պետական դեպարտամենտի Պատվո մեդալի դիզայնը ։ «Թիֆանիի խաչը» հազվադեպ էր հանդիպում, քանի որ տրվում էր միայն մարտական վաստակի համար, իսկ նախորդ դիզայնն օգտագործվում էր ոչ մարտական ծառայությունները գնահատելու համար ։ 1942 թվականին ԱՄՆ ռազմածովային նավատորմը Թիֆանիի տարբերակը հաստատում է որպես պարգևատրում ոչ մարտական գործողությունների ժամանակ ցուցաբերած հերոսության համար, սակայն նույն տարվա օգոստոսին չեղարկում է այս ու ևս երկու մեդալներ ։